CELEX: 32016D1360
Language: sl
Date: 2016-08-08 00:00:00
Title: Izvedbeni sklep Komisije (EU) 2016/1360 z dne 8. avgusta 2016 o ustavitvi protisubvencijskega postopka za uvoz evropskega brancina in orade s poreklom iz Turčije

10.8.2016   
            
            
               SL
            
            
               Uradni list Evropske unije
            
            
               L 215/31
            
         IZVEDBENI SKLEP KOMISIJE (EU) 2016/1360
   z dne 8. avgusta 2016
   o ustavitvi protisubvencijskega postopka za uvoz evropskega brancina in orade s poreklom iz Turčije
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (1), in zlasti člena 14 Uredbe,
   ob upoštevanju naslednjega:
   A.   POSTOPEK
   
   
      Začetek
   
   
               (1)
            
            
               Evropska komisija („Komisija“) je 14. avgusta 2015 z obvestilom, objavljenim v Uradnem listu Evropske unije
                   (2) („obvestilo o začetku“) na podlagi člena 10 Uredbe (EU) 2016/1037 („osnovna uredba“), začela protisubvencijsko preiskavo v zvezi z uvozom evropskega brancina in orade s poreklom iz Turčije v Unijo.
            
         
               (2)
            
            
               Preiskava se je začela po pritožbi, ki jo je 1. julija 2015 vložilo združenje Asociación Empresarial de Productores de Cultivos Marino („APROMAR“ ali „pritožnik“) v imenu proizvajalcev, ki predstavljajo več kot 25 % celotne proizvodnje evropskega brancina in orade v Uniji.
            
         
               (3)
            
            
               Pritožba je vsebovala dokaze prima facie o subvencioniranju turške industrije, ki proizvaja evropskega brancina in orado, ter o posledični znatni škodi.
            
         
               (4)
            
            
               Pred začetkom postopka je Komisija vlado Turčije („turška vlada“) v skladu s členom 10(7) osnovne uredbe obvestila, da je prejela pravilno dokumentirano pritožbo o domnevnem subvencioniranem uvozu evropskega brancina in orade s poreklom iz Turčije, ki povzroča znatno škodo industriji Unije. Komisija je turško vlado povabila na posvetovanja, da se razjasni položaj glede vsebine pritožbe in doseže sporazumna rešitev.
            
         
               (5)
            
            
               Turška vlada je sprejela vabilo na posvetovanja, ki so se nato tudi izvedla. Na posvetovanjih ni bila dosežena sporazumna rešitev. Vendar je Komisija ustrezno upoštevala pripombe turške vlade.
            
         
               (6)
            
            
               Komisija je povabila k sodelovanju pritožnika, druge znane proizvajalce Unije, uporabnike in uvoznike, znane proizvajalce izvoznike v Turčiji in turške organe ter združenja, za katera je znano, da jih začetek preiskave zadeva. Zainteresirane strani so imele možnost, da pisno predstavijo svoja stališča in da v roku, ki je določen v obvestilu o začetku, zahtevajo zaslišanje.
            
         
               (7)
            
            
               Pritožnik, drugi proizvajalci Unije, proizvajalci izvozniki iz Turčije, uvozniki in trgovci so izrazili svoja stališča. Vsem zainteresiranim stranem, ki so zahtevale zaslišanje in dokazale, da zanj obstajajo posebni razlogi, je bilo zaslišanje odobreno.
            
         B.   UMIK PRITOŽBE IN USTAVITEV POSTOPKA
   
   
               (8)
            
            
               V turškem uradnem listu je bila 5. maja 2016 objavljena odločba, s katero so turški organi ukinili glavno subvencijsko shemo z učinkom od 1. januarja 2016.
            
         
               (9)
            
            
               Pritožnik je z dopisom Komisiji z dne 1. junija 2016 umaknil svojo pritožbo. V skladu s členom 14 osnovne uredbe se postopek lahko ustavi, če se pritožba umakne, razen če taka ustavitev ne bi bila v interesu Unije.
            
         
               (10)
            
            
               V preiskavi ni bilo ugotovljeno, da taka ustavitev ne bi bila v interesu Unije. Komisija zato meni, da bi bilo ta postopek treba ustaviti.
            
         
               (11)
            
            
               Zainteresirane strani so bile o tem obveščene in so imele možnost predložiti pripombe. Vendar Komisija ni prejela nobenih pripomb.
            
         
               (12)
            
            
               Komisija zato ugotavlja, da bi bilo treba protisubvencijski postopek za uvoz evropskega brancina in orade s poreklom iz Turčije ustaviti brez uvedbe ukrepov.
            
         
               (13)
            
            
               Ta sklep je v skladu z mnenjem odbora, ustanovljenega s členom 15(1) Uredbe (EU) 2016/1036 Evropskega parlamenta in Sveta (3) –
            
         SPREJELA NASLEDNJI SKLEP:
   Člen 1
   Protisubvencijski postopek v zvezi z uvozom evropskega brancina in orade s poreklom iz Turčije, ki se trenutno uvrščata pod oznake KN 0302 84 10, 0302 85 30, 0303 84 10, 0303 89 55, ex 0304 49 90 in ex 0304 89 90, v Unijo se ustavi.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 8. avgusta 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 30.6.2016, str. 55.
   
      (2)  Obvestilo o začetku protisubvencijskega postopka za uvoz evropskega brancina in orade s poreklom iz Turčije (UL C 266, 14.8.2015, str. 4).
   
      (3)  Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (UL L 176, 30.6.2016, str. 21).